Guet retour cho, hömmer üs do es Nachtässe im Dorf gönnt. Mer si do i s einte vo zwöi Restaurant wo offe gha het (sehr, sehr fesch Näbesaison). Ergendwie esch üs do zemmli glii e asiatisch-ussehendi 14-chöpfigi Reisegroppe ufgfaue. Ergendöppis zwösche Entsetze ond Verblöffe esch üse Idrock gse. Ech cha gar ned aues ufschriibe ond in Wort fasse, wi das Verhalute gse esch… Zb.  hömmer metöbercho, dass di Lüüt metbrochti Chips ässe ond e ganzi Fläsche Jack Daniels ufem Tesch gha hei. De si di zwöi "Reiseleiter" emmer ergendöppis omegloufe ond hei d Servierlüüt met Froge glöcheret. De hömmer metöbercho, dass de Reiseleiter i Dorflade esch go gueti Trenke ichoufe ond vorem Restaurant sine ganz Proviant imene Wägeli glageret gha het, ond vorewäg inegno het ond ufdeschet het. So sei do öppe drüü Jack Daniels Whyskys ond äbe sovöu Tonic Water ufem Tesch gstande. Doch, Ässe ond Trenke hei si  ou bstöut ond enand s Täller omegä. Ergendwenn hömmer do d Serviertochter trouet z froge, was das för Gäst gsi. Si het sech do entschoudigt ond gseit, dass die Gäst us Thailand ehres Restaurant met ere Kantine verwächsle, wöu si schiinbar ou derno gfrogt hei, s metbrochte Poulet lo z choche oder d Instant-Nuudle met heissem Wasser ufzgiesse. Ach, esch das es Gaudi gse - mer hei chopfschöttelnd mösse lache. Lüüt sägid üs, esch de Thailänder wörkelch so, wi mer ne i dem Resti troffe hei?